南音

有別於泉州南音，廣東南音自成一格，係南方「彈詞」嘅一種，同木魚、龍舟、粵謳、板眼都稱之為粵調。廣東南音又叫做地水南音，係廣東「說猶如唱，唱猶如說」嘅獨特說唱曲藝，喺二十世紀初期最盛。瞽師或師娘糅合咗木魚、龍舟等廣東講唱傳統彈唱，歌曲內容多數係抒發個人嘅坎坷遭遇、離愁別緒，經常有自傷自憐嘅主題，令廣東南音別樹一格，所以後期亦被人攞嚟同美國黑人藍調比較。演唱技藝嘅傳授幾乎全靠口授。著名曲目有《嘆五更》、《客途秋恨》、《祭瀟湘》等，而《今夢曲》就喺唯一一本南音曲集。

南音喺十九世紀中葉至二十世紀初妓院、煙館、茶樓上經常聽到嘅現場表演音樂，由於涉及色情場所，歌詞唔少都同男歡女愛、色情題材有關。同時，廣東豪富世家詩酒風流，蓄養瞽師、歌姬、瞽僮以備歌唱。二十世紀二三十年代後，豪戶大宅沒落，加上1935年香港禁娼，地水南音亦開始式微。不過，二十世紀二十年代起，粵劇開始吸納地水南音的講唱方式，逐漸發展為戲台南音，令到南音嘅部份神髓得到傳承。著名嘅南音唱家包括鍾德、劉就、桂妹師娘、眇姬麗芳、白駒榮、陳鑑、何耀華、盲賢、盛獻三、杜煥等等。

背景 
南音喺繼木魚、龍舟之後，喺清代乾隆年間興起產生嘅粵語曲藝曲種，主要喺兩廣粵語地區流傳。乾隆二十三年，清政府只准廣州作為全國唯一對外通商口岸，卻帶旺咗廣州、佛山一帶嘅經濟發展。娛樂消費業興旺，吸引咗唔少外地煙花女子嚟廣州謀生。當時廣州嘅風月場所嘅特色喺花舫，集中喺南濠、谷埠、沙面等南海縣屬地，活躍嘅講唱藝人分為揚州幫、廣東幫同潮州幫。

木魚說唱自明代中葉之後發展緩慢，廣州幫只唱木魚和少量小曲，就好難同其他幫派競爭，於是佢哋喺木魚清唱、龍舟邊敲擊邊唱曲嘅基礎上，吸收揚州南詞、潮曲嘅長處，形成新嘅粵語曲種——南音。

地水南音 
「地水」係卜卦術語，廣東人舊稱盲人做「阿水」，所以主要由盲人所唱嘅南音就被人叫做「地水南音」。以前盲人喺廣東一帶嘅鄉鎮，主要靠占卜算命為生，一啲有音樂天賦嘅盲人兼唱起南音，而且師徒一代代咁傳落去，於是唱南音就變成當時盲人嘅一種謀生手段。佢哋有啲孤身一人，有啲兩人為伴，帶往簡單樂器，唱一啲悲情／詼諧嘅故仔賣唱討錢，或沿門乞唱、或擺地攤求賞錢，而部份唱得比較好嘅，或被富裕人家請到府中唱「堂會」。南音瞽師一般生活坎坷，因此，南音曲詞頗多悲情故事、自憐自傷之詞。

地水南音嘅唱腔一般又分為正綫南音、乙反南音、流水南音等唔同唱腔。正綫南音係比較普通嘅南音，苦喉南音嘅音調係最凄慘，流水南音就無過門，唱者要「文不加點」咁一路唱落去，中間無停頓。南音唱法變化多端，唱家唱同一曲每日都可以有唔同唱法。至於「乙反」就係古樂調式，用舊時「上尺工反六五生」為譜。乙反嘅音較低，所以聽起來韻味較苦。

杜煥 
杜煥畀人認定做香港最後一位正綫地水南音大師。佢喺二十世紀五十年代，每朝喺香港電台《杜煥南音》節目演唱南音，更加不時將當日發生嘅新聞故事作為即興唱作題材，一直唱到1972年，港台因減少播放古老文化節目而停播該節目為止。杜煥以一心三用，左手操拍板、右手彈爭、口中歌唱嘅絕技為人津津樂道。

杜煥喺1972年被香港電台炒魷魚之後，只能靠政府救濟金為生，屈居喺上海街一盲人籠屋，間中或到旺角街頭賣唱討錢。1974年，德國文化協會邀請杜煥演唱〈客途秋恨〉、〈男燒衣〉等曲目，兼且由何臣椰胡伴奏。後來成為「南音箏怪」嘅唐健垣初遇杜煥，結下兩人日後喺師徒情緣。

美國匹茲堡大學音樂系教授榮鴻曾，喺1975年收錄咗杜煥喺上環摩羅街富隆酒樓演唱嘅16首南音歌曲，部份經由中文大學輯錄成唱片《訴衷情》。

後來，喺唐健垣安排下，杜煥喺大會堂劇院演唱，又被邀到中文大學博物館內演唱南音，並且拍攝成一卷八米厘影帶，成為傳統地水南音嘅少數僅存影像紀錄。

1979年，杜煥病逝，傳統盲人派地水南音自此成為絕唱。唐健垣當時喺英國深造音樂博士，一時間杜煥貧病無以為殮，好彩得南音唱家、粵劇名伶阮兆輝奔走安排喪事，又聯繫商業電台舉辦南音、龍舟演唱會，為盲人組織籌款 。

颺舟南音 
颺舟南音一派喺二十世紀二三十年代嘅廣州響負盛名，代表人物喺鍾德，弟子有盛獻三。盛獻三晚年亦收唐健恒為徒。據梁培熾先生查考，該腔因曲調悠揚跌宕，有『舟搖搖而輕颺』之感，故起名颺舟腔。颺舟一詞較僻，亦同揚州同聲，後人漸漸訛傳爲揚州腔 。颺舟南音七叮一板，比較一般南音三叮一板，嚟得雅緻委婉，而鍾德更以「陰喉」將佢發揚光大。

編撰《今夢曲》 
孔繼勳，清道光進士，孔子 69 代孫，嶺南太平沙大鹽商。曾經喺翰林院庶常館教習，同曾國藩有師生之誼。孔繼勳對古人嘅法書名畫獨具慧眼妙識，喺一次踏雪游南岳之後，歸來便興建「岳雪樓」，不惜重金將自己所見嘅精品都收購其中。蒐羅之富，一時稱最。岳雪樓唔只喺佢藏書之所，而且亦喺雅集文化名流之地。據說孔繼勳除咗喺呢度宴請名流酬唱之外，重收養咗一班歌女及瞽僮，使之成為曲館。

孔家將擅唱南音的失明藝人鍾德接到岳雪樓，照顧佢起居飲食。雅集之時，文人雅客們修訂鍾德所唱嘅南音舊曲，或爲佢撰寫新曲，共得曲子14首，因曲子都以曹雪芹小說《紅樓夢》爲題材，統稱《今夢曲》，但原來版本早已散失 。

鍾德晚年到咗香港，以《華字日報》總編輯勞緯孟爲首嘅一幫文人喺 1919年爲佢整理、出版咗《今夢曲》，葉瑞伯嘅侄孫葉茗孫參與編輯曲集，南海天放氏、順德老漁撰序或題詩 。

戲台南音 
跟據廣州粵劇研究者陸豐先生嘅研究，粤曲唱腔嘅舞台語言係喺1921至1927年產生轉變，又因為演唱平喉白，不但可以吸收廣東嘅講唱音樂例如南音、木魚等，目前最早記載結合南音和梆黃曲嘅係1924年由陳小漢之父陳醒漢演唱嘅《芭蕉島》之憶美。也因為演唱平喉白話，粵曲嘅調門也變為降B調 。

影響

電影 
關錦鵬喺電影《胭脂扣》中，亦安排咗飾演妓女如花嘅梅艷芳唱出一段《客途秋恨》，點綴佢初遇十二少嘅場面。

電視劇 
無綫電視喺1983年拍攝金庸武俠劇《神雕俠侶》時，監製簫笙為飾演男主角楊過嘅劉德華，寫咗一首《神雕大俠》南音歌曲，並且由劉德華主唱，內容主要喺講述楊過充滿波折嘅個人遭遇 。

著名曲目

粵調雙絕 
《嘆五更》，何惠群喺順德人，嘉慶年間進士，多才多藝，佢創作嘅《歎五更》成爲粵調三大名曲之一。該曲吸取咗佛教文學嘅《五更轉》、《十二時》等表現手法，寫一個妓女同愛人分開，反複思念愛人，曲子用「五更歎，每個更次歎一次」嘅形式，層層推進，將人物感情抒發得淋漓盡致，曲子情景交融，音調和諧，語言優美，一時風靡城鄉。

《客途秋恨》，同《歎五更》被譽爲粵調雙絕。1977年，日本人波多野太郎經考據後喺《東洋大學大學院紀要》第十四集內披露，《客途秋恨》係南海才子葉瑞伯創作。葉瑞伯曾經喺道光年間到廣西做生意，途中同一名女子相愛。後遇苗亂，兩人失去聯繫，葉瑞伯於是創作《客途秋恨》嚟懷念情人。呢個說法後來得到譚正壁、譚尋所寫嘅《木魚歌．潮州歌敘錄》認同，以及畀葉瑞伯後人證實 。20世紀20年代，編劇家黃少拔以該曲爲基本線索，將男女主角附會爲才子繆蓮仙，改編成粵劇《客途秋恨》。並根據劇情需要，刪改咗《客途秋恨》作爲主題曲。粵劇名家白駒榮首演該劇，並演唱咗主題曲《客途秋恨》，嗰首曲好鬼流行。

其他名曲 
《祭瀟湘》
《哭𤄙湘》
《晴雯別園》
《男燒衣》
《女燒衣》
《霸王別姬》
《梁天來七屍八命》
《失明人杜煥憶往》

鹹濕曲目 
南音多數喺色情場所演唱，所以唔少曲目都係涉及男歡女愛，呢類曲目又有「老舉南音」俗稱。雖然呢啲曲目內容淫褻，但係要全面研究瞽師南音，呢一部份不可或缺。

《陳二叔》，全曲講女子〈姣出水〉，因為思春，叫佢近身女傭搵男人，女傭就去搵陳二叔返嚟。曲中大部份係講男女主角敦倫細節。
《爛大鼓》，快板淫曲

兩首曲目嘅孤本錄音現存喺美國匹茲堡大學。

在世南音唱家 
區均祥
唐健垣
阮兆輝
陳麗卿
唐小燕

注

佛山文化廣電新聞局有關南音介紹
文化在民間．南音 – 輕撥低唱，曲中弦上說凄凉
鄭燕虹 〈地水南音及戲臺南音伴奏音樂研究〉
搶救杜煥地水南音
粵曲發展簡述
嶺南鹽商聖人後 風雅曾築岳雪樓

粵調